Cauza T‑755/17
Republica Federală Germania
împotriva
Agenției Europene pentru Produse Chimice
Hotărârea Tribunalului (Camera a cincea) din 20 septembrie 2019
„REACH – Evaluarea substanțelor – Benpat – Persistență – Decizie a ECHA prin care se solicită informații suplimentare – Articolul 51 alineatul (6) din Regulamentul (CE) nr. 1907/2006 – Contestație introdusă la camera de recurs – Misiunea camerei de recurs – Procedură în contradictoriu – Natura controlului – Intensitatea controlului – Competențele camerei de recurs – Articolul 93 alineatul (3) din Regulamentul nr. 1907/2006 – Atribuirea competențelor agențiilor Uniunii – Principiul atribuirii – Principiul subsidiarității – Proporționalitate – Obligația de motivare”
1.      Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Procedura de evaluare – Decizie a Agenției Europene pentru Produse Chimice (ECHA) prin care se solicită informații suplimentare în contextul evaluării unei substanțe – Contestație introdusă la camera de recurs a ECHA – Misiunea camerei de recurs – Procedură în contradictoriu – Natura controlului – Competența camerei de recurs de a examina motive care urmăresc să demonstreze existența unor erori materiale care afectează decizia ECHA – Includere
[Carta drepturilor fundamentale a Uniunii Europene, art. 47; Regulamentul nr. 1907/2006 al Parlamentului European și al Consiliului, art. 51 alin. (8), art. 52 alin. (2) și art. 91 alin. (1)]
(a se vedea punctele 48-54, 56-64, 85-87, 108, 112, 120, 129 și 205)
2.      Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Procedura de evaluare – Decizie a Agenției Europene pentru Produse Chimice (ECHA) prin care se solicită informații suplimentare în contextul evaluării unei substanțe – Contestație introdusă la camera de recurs a ECHA – Misiunea camerei de recurs – Procedură în contradictoriu – Intensitatea controlului – Apreciere a unor elemente factuale de ordin științific și tehnic de mare complexitate – Control de legalitate limitat la aprecierea unor erori vădite de apreciere – Excludere
[Regulamentul nr. 1907/2006 al Parlamentului European și al Consiliului; Regulamentul nr. 1238/2007 al Comisiei, art. 1 alin. (2) și Regulamentul nr. 771/2008 al Comisiei, considerentul (3) și art. 1 alin. (1) al doilea paragraf]
(a se vedea punctele 55, 192-194 și 227)
Rezumat
În Hotărârea din 20 septembrie 2019, Germania/ECHA (T‑755/17), Tribunalul s‑a pronunțat cu privire la misiunea și la competențele camerei de recurs a Agenției Europene pentru Produse Chimice (ECHA) și, mai precis, cu privire la natura și la intensitatea controlului efectuat de această cameră în cadrul unei contestații introduse în fața sa împotriva unei decizii adoptate de ECHA prin care se solicită informații suplimentare privind evaluarea substanței benpat, în temeiul Regulamentului nr. 1907/2006(1).
După adoptarea de către ECHA a unei decizii prin care solicită informații suplimentare de la societățile care au înregistrat benpatul la ECHA, acestea din urmă au introdus o contestație la camera de recurs a acestei agenții, în urma căreia decizia în litigiu a fost anulată în parte. Prin intermediul acțiunii formulate la Tribunal, Republica Federală Germania a solicitat anularea deciziei camerei de recurs a ECHA în esență în temeiul necompetenței acestei camere de recurs de a se pronunța cu privire la motive care urmăresc să demonstreze existența unor erori materiale care afectează o decizie a ECHA. Întrucât argumentele statului membru reclamant nu au putut fi primite, acțiunea a fost respinsă în parte de Tribunal, care a afirmat competența camerei de recurs a ECHA de a examina asemenea motive.
În primul rând, Tribunalul a amintit, având în vedere în special numirea membrilor respectivei camere de recurs pe baza experienței și a competenței științifice și juridice, că această cameră dispune de expertiza necesară pentru a efectua ea însăși aprecieri ale unor elemente de ordin științific, iar această expertiză urmărește să asigure o evaluare echilibrată a contestațiilor din punct de vedere juridic și tehnic. În al doilea rând, Tribunalul a subliniat că nici Regulamentul nr. 1907/2006, nici Regulamentul nr. 771/2008(2) nu prevăd norme speciale privind contestațiile împotriva deciziilor adoptate în urma evaluării unei substanțe.
În al treilea rând, Tribunalul a considerat că obiectivele urmărite prin posibilitatea de a formula o contestație în fața camerei de recurs împotriva unei decizii a ECHA militează în favoarea unei abordări potrivit căreia camera menționată este competentă să examineze motive care urmăresc să demonstreze existența unor erori materiale care afectează o asemenea decizie. Astfel, Tribunalul a considerat că, întrucât intensitatea controlului efectuat de camera de recurs este mai mare decât cea a unui control efectuat de instanța Uniunii, competențele camerei respective nu se limitează la verificarea existenței unor erori vădite, ci se extind la verificarea aspectelor tehnice ale unei decizii prin care se solicită informații suplimentare. În plus, o competență limitată a camerei de recurs a ECHA ar avea drept consecință imposibilitatea acestei camere de a‑și îndeplini funcția, care constă în limitarea contenciosului în fața instanței Uniunii, asigurând în același timp un drept la o cale de atac efectivă, și ar fi contrară considerațiilor pe care este întemeiată introducerea normelor privind admiterea recursurilor formulate în cauze care au beneficiat deja de o dublă examinare și anume, într‑o primă fază, de către camera menționată și, într‑o a doua fază, de către Tribunal(3).
În al patrulea și ultimul rând, Tribunalul a apreciat că o competență limitată a camerei de recurs a ECHA nu ar fi de natură să asigure o cale de atac efectivă în sensul articolului 47 alineatul (1) din Carta drepturilor fundamentale a Uniunii Europene. După ce a amintit că, în cadrul unei proceduri în contradictoriu, camera de recurs se limitează la a examina dacă argumentele prezentate în fața sa sunt de natură să demonstreze existența unei erori care afectează decizia în litigiu, Tribunalul a apreciat că, în ipoteza unei asemenea competențe limitate, motivele întemeiate pe existența unor erori materiale care afectează o decizie a ECHA nu ar putea fi invocate în mod util în cadrul unei acțiuni în anulare împotriva unei decizii a camerei menționate formulate în fața Tribunalului. Abordarea constând într‑o competență limitată a camerei de recurs ar avea în plus drept consecință formularea unor căi de atac inutile înaintea acestei camere, în sensul că reclamantul care dorește să obțină anularea unei decizii a ECHA numai pentru motive întemeiate pe erori materiale care afectează această din urmă decizie ar trebui să sesizeze camera respectivă cu o contestație, deși o astfel de contestație ar fi, în asemenea ipoteză, în mod sistematic respinsă.
1      Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO 2006, L 396, p. 1, Ediție specială, 13/vol. 60, p. 3, rectificare în JO 2009, L 36, p. 84).
2      Regulamentului (CE) nr. 771/2008 al Comisiei din 1 august 2008 de stabilire a normelor de organizare și de procedură ale camerei de recurs a Agenției Europene pentru Produse Chimice (JO 2008, L 206, p. 5).
3      Regulamentul (UE, Euratom) 2019/629 al Parlamentului European și al Consiliului din 17 aprilie 2019 de modificare a Protocolului nr. 3 privind Statutul Curții de Justiție a Uniunii Europene (JO 2019, L 111, p. 1).